ORDE do 18 de xullo de 2008 pola que se establecen as bases reguladoras das axudas en concorrencia competitiva para a implantación de servizos de xestión, substitución e aconsellamento e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 24/07/2008

A actividade agraria debe adoptar novas formas e técnicas de traballo que lle permitan ser respectuosa co ambiente, a saúde pública, a sanidade vexetal e animal e o benestar dos animais, e reforzar a súa viabilidade.
Para facilitar que os agricultores e gandeiros poidan realizar este cambio coas debidas garantías de éxito, é conveniente que dispoñan do apoio técnico necesario.
Consecuentemente co anterior, o Regulamento (CE) nº 1782/2003 do Consello, do 29 de setembro ,estableceu disposicións comúns aplicables aos réximes de axuda directa no marco da política agrícola común e instaurou determinados réximes de axuda aos agricultores, obrigando os Estados membros a establecer un sistema para aconsellar sobre a xestión de terras e explotacións, que englobase como mínimo os requisitos legais de xestión e as boas condicións agrarias e ambientais.
O Regulamento (CE) 1698/2005, do Consello, do 20 de setembro relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader) (DOUE L277, do 21 de outubro de 2005), recolle no seu artigo 20, letra a), inciso v) e artigo 25, axudas á implantación de servizos de xestión, substitución e aconsellamento das explotacións agrarias
O Regulamento (CE) 1998/2006, da Comisión, do 15 de decembro (DOL 379, do 28 de decembro), referente á aplicación dos artigos 87 e 88 do Tratado ás axudas de minimis, é o marco normativo en que se amparan as axudas no que se refire á contratación de persoal.
Así mesmo, o Regulamento (CE) nº 70/2001 da Comisión, do 12 de xaneiro, relativo á aplicación dos artigos 87 e 88 do tratado CE ás axudas estatais ás pequenas e medianas empresas (DOL nº 10, do 13 de xaneiro), modificado polo Regulamento (CE) nº 364/2004 da Comisión, do 25 de febreiro, con vistas a ampliar o seu alcance ás axudas de investigación e desenvolvemento, recolle os requisitos para a concesión de axudas aos investimentos inventariables.
O Decreto 235/2007, do 29 de novembro, estableceu o sistema de recoñecemento dos servizos de aconsellamento e xestión no ámbito da Comunidade Autónoma de Galicia, así como o establecemento do Rexistro de Entidades con Servizos de Aconsellamento ou Xestión de Galicia (Resaxega).
Por todo o exposto, e de acordo co establecido no artigo 30.1.3 do Estatuto de autonomía de Galicia, e no uso das facultades que me confire o artigo 14º da Lei 9/2007, do 13 de xuño (DOG nº 121, do 25 de xuño), de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, do 22 de febreiro (DOG nº 23, do 21 de marzo), de normas reguladoras da Xunta e da súa Presidencia,
DISPOÑO:
Sección primeira
Disposicións xerais
Artigo 1º.-Obxecto.
1. A presente orde ten por obxecto establecer as bases reguladoras e a convocatoria en réxime de concorrencia competitiva nos eidos agrario e gandeiro para o ano 2008 das liñas de axudas para a implantación de servizos de:
a) Aconsellamento.
b) Xestión.
c) Substitución.
Artigo 2º.-Definicións.
Para os efectos desta orde enténdese como:
1. Servizo de aconsellamento: conxunto de actuacións levadas a cabo nas explotacións agrarias, polo menos durante un ano por unha entidade recoñecida, nos ámbitos descritos no artigo 3 do Decreto 235/2007, do 29 de novembro, consistentes na diagnose, seguimento e avaliación dos requisitos legais de xestión (RLX), boas condicións agrarias e ambientais (BCAM), normas relativas á seguranza laboral baseadas na lexislación comunitaria, medidas de acción positiva desde a vertente de xénero e inicio da actividade de persoas agricultoras mozas.
Así mesmo, o servizo abranguerá, de ser o caso, outras materias de xestión técnica, económica e ambiental, entre as cales se encontra a posta en marcha do contrato de explotación sustentable (CES), co obxecto de ofrecer un aconsellamento integral.
2. Servizo de xestión: conxunto de actuacións levadas a cabo nas explotacións agrarias polo menos durante un ano por unha entidade recoñecida, dirixidas a realizar un programa técnico e específico de xestión no ámbito definido no artigo 5 do Decreto 235/2007, do 29 de novembro.
3. Servizo de substitución: desempeño de actividades propias e específicas da explotación agraria, para a substitución do titular ou titulares e traballadores durante os períodos habituais de descanso, baixa de maternidade, baixa por enfermidade, ou a súa ausencia para realizar actividades de formación.
4. Entidades privadas sen ánimo de lucro: entenderase para os efectos desta orde aquelas entidades de carácter asociativo e sen ánimo de lucro relacionadas co sector agrario.
5. Especial interese social: condición daquelas entidades que desenvolven as súas actividades propias nun subsector agrario especialmente sensible (horta, froita, viña), e ao mesmo tempo son consideradas estratéxicas ben por razóns da súa dimensión ou ben pola súa particular localización e dispersión, en especial as zonas de montaña, segundo o definido no artigo 36º, letra a), punto i), do Regulamento CEE 1698/2005, do 20 de setembro (DOL 277, do 21 de outubro).
6. Contrato de explotación sustentable (CES): instrumento de xestión de axudas establecido na orde do 25 de xaneiro de 2008 pola que se establecen as bases reguladoras da concesión de axudas para o fomento dos sistemas de producións agrarias sustentables.
Sección segunda
Axudas para a implantación de servizos de aconsellamento e/ou xestión
Artigo 3º.-Beneficiarios das axudas de implantación de servizos de aconsellamento e/ou xestión.
1. No caso de implantación de servizos de aconsellamento serán beneficiarios as entidades privadas sen ánimo de lucro ou cooperativas ou, en ambos os supostos, as súas unións ou federacións, agás as agrupacións de defensa sanitaria gandeira (ADSG) e as agrupacións de agricultores para tratamentos integrados na agricultura, (Atria), así como as súas unións ou agrupacións.
2. No caso de implantación de servizos de xestión, poderán ser beneficiarios as empresas, cooperativas e entidades asociativas do sector agrario.
Artigo 4º.-Requisitos xerais dos beneficiarios.
As entidades que queiran acollerse ás axudas establecidas nesta orde deberán cumprir os requisitos sinalados a seguir:
1. Estar recoñecidas e inscritas no Rexistro de Entidades de Aconsellamento ou Xestión de Galicia (Resaxega) de acordo co número 2 do artigo 7 do Decreto 235/2007, do 29 de novembro.
2. Recoller nos seus estatutos como obxecto social a implantación de servizos de xestión, substitución e aconsellamento, segundo a actividade que pretenda desenvolver.
3. Cumprir os requisitos sinalados nos artigos 4 e 6 do Decreto 235/2007, do 29 de novembro, para entidades que presten servizos de aconsellamento e/ou servizos de xestión respectivamente.
4. Cumprir as obrigas xerais recollidas no artigo 9 do Decreto 235/2007, do 29 de novembro.
5. Levar a cabo durante o período de cinco anos desde a concesión da axuda o plan de aconsellamento e/ou de xestión, deseñado e especificado ao inicio da actividade.
6. Deixar constancia das visitas, do seguimento e das recomendacións mediante as actas e informes que correspondan.
7. Elaborar un informe individual por explotación que recolla o conxunto de actuacións desenvoltas nela.
8. Os contratos subvencionables de acordo co artigo 7 deberán garantir a estabilidade do emprego xerado. Para isto, no primeiro ano poderán ser de carácter indefinido ou de duración determinada por obra ou servizo determinado. No caso das prórrogas, os contratos subvencionables deberán ser exclusivamente de carácter indefinido.
9. Cando se produza a rescisión do contrato dun traballador para o cal se concedeu subvención, este deberá substituírse no prazo de dous meses e o novo traballador debe manter as mesmas condicións contractuais do anterior para poder manter as axudas concedidas. Os datos do substituto e a copia cotexada do seu contrato remitiranse no prazo máis breve posible sen superar un mes, á Dirección Xeral de Produción, Industrias e Calidade Agroalimentaria.
10. Dispoñer dun equipo técnico capaz de atender un volume de explotacións ou de hectáreas ou de animais, de acordo cos niveis sinalados no anexo V desta disposición. Estes niveis poderán exceptuarse ou reducirse nas entidades que por razóns de especial interese social, segundo a definición do artigo 2º desta orde, estea xustificado non ter en conta.
11. As entidades recoñecidas para prestaren simultaneamente servizos nos ámbitos do aconsellamento e da xestión disporán, para cada un deles, do persoal técnico e, de ser o caso, dos medios materiais diferenciados en función da actividade que se vaia desenvolver.
Artigo 5º.-Requisitos específicos.
As entidades que presten servizos de aconsellamento e/ou xestión deberán cumprir, ademais:
A) Servizos de entidades de aconsellamento.
1. Desempeñar a súa actividade no ámbito principal de actuación establecido no artigo 3 do Decreto 235/2007, do 29 de novembro.
2. Contribuír, de ser o caso, ao aconsellamento para a implantación do contrato de explotación sustentable.
3. Ofrecerlles aos agricultores unha avaliación e análise do conxunto de programas agrarios de xestión, incluído o programa de xestión técnico-económica, levados a cabo na súa explotación, co fin de acadar un aconsellamento de carácter integral.
4. Prestar, no desenvolvemento da súa actividade, o servizo a calquera agricultor que o solicite independentemente do tipo de explotación ou orientación produtiva dentro do ámbito xeográfico definido no seu proxecto de recoñecemento. No caso de que unha entidade careza do perfil profesional necesario para un ámbito de aconsellamento determinado, terá que se dotar dos servizos técnicos necesarios para cubrir a demanda do servizo de aconsellamento.
B) Servizos de entidades de xestión.
1. Desenvolver a súa actividade no ámbito dos seguintes programas:
a) Ámbito da xestión da agricultura sustentable:
i.-Programas técnico agronómico de produción e sanidade vexetal.
b) Ámbito da xestión zootécnica.
i.-Programa de reprodución animal en vacún, ovino, e/ou cabrún.
ii.-Programa de alimentación en vacún, ovino e/ou cabrún.
iii.-Programa de podoloxía en vacún, ovino e/ou cabrún.
c) Outros programas técnicos de xestión de carácter agronómico ou zootécnico, nos cales se sinale claramente a xustificación da súa necesidade e viabilidade técnica e económica.
2. As entidades que presten servizos de xestión levarán a cabo os rexistros informáticos necesarios, que permitan analizar as tarefas desenvoltas en cada unha das explotacións e os resultados acadados, así como comprometerse a pór á disposición do agricultor ou gandeiro esta información integramente.
3. O persoal contratado pola entidade de xestión disporá da titulación específica acorde aos ámbitos dos programas de xestión técnica en que exerza a actividade. No caso de programas zootécnicos de podoloxía, o persoal deberá acreditar, independentemente da súa especialidade académica, a formación e experiencia nesta materia.
Artigo 6º.-Compromisos das entidades de aconsellamento e/ou xestión.
As entidades de aconsellamento e/ou de xestión comprometeranse a:
1. Manter o servizo nas oficinas nas mesmas condicións establecidas no momento da súa implantación, e ocupados os postos de traballo, polo menos, durante un período mínimo de cinco anos contados desde a concesión da axuda.
2. Facilitarlle ao agricultor demandante do servizo unha copia en papel e dixital no formato informático que a Consellería do Medio Rural determine dos programas de aconsellamento e/ou xestión levados a cabo na explotación de acordo co plan de aconsellamento e/ou xestión definidos nos anexos III e IV.
3. Cumprir as condicións de substitución do traballador ou traballadores especificadas no artigo 4º número 8, desta orde, no caso de rescisión do contrato de traballo subvencionado antes de finalizar o período de duración establecido.
4. Contribuír á formación do seu persoal técnico facilitando a asistencia aos cursos de formación que determine a Consellería do Medio Rural.
5. Informar á Dirección Xeral de Produción, Industrias e Calidade Agroalimentaria daquelas variacións ou modificacións relacionadas co desenvolvemento do plan de aconsellamento ou de xestión, que, de ser o caso, se produzan en relación coas axudas reguladas nesta orde.
Artigo 7º.-Conceptos subvencionables.
1. As axudas poderán concederse ás entidades de aconsellamento e/ou de xestión para os seguintes conceptos.
a) Bens inventariables. Quedan excluídos destas axudas a adquisición, construción ou adecuación de bens inmobles, ou a adquisición de material de segunda man. Non serán auxiliables os investimentos en medios de transporte.
b) Custos salariais anuais derivados da contratación de persoal técnico e administrativo necesario como consecuencia da implantación de servizos de aconsellamento e/ou xestión.
2. Serán subvencionables os investimentos en bens materiais formalizados con posterioridade á solicitude de axuda de cada exercicio e unha vez comunicado o inicio da actividade, sempre que se dite resolución favorable.
3. No caso dos custos salariais de contratación de persoal, serán admitidos os contratos formalizados con posterioridade á solicitude de axuda e ata o 1 de outubro do exercicio en curso, como data límite para a formalización do contrato de traballo, e subvencionables desde a comunicación do inicio da actividade, sempre que se dite resolución favorable.
Artigo 8º.-Contía subvencionable.
1. Os gastos en bens inventariables subvencionaranse ata o 45 % do investimento realizado nos cinco primeiros anos de funcionamento, sen superar un máximo de 18.000  de axuda para a primeira oficina da entidade solicitante, e un máximo de 8.000  para a segunda e sucesivas. A intensidade da axuda terá carácter decrecente e será de ata un 45% no primeiro ano de implantación, 36% no segundo, 27% no terceiro, 18% no cuarto e 9% no quinto.
2. Os investimentos máximos auxiliables para a contratación de persoal técnico e administrativo son os correspondentes ao custo laboral bruto do persoal laboral das categorías I, II e III que para cada ano estipula a Xunta de Galicia, a través da orde anual pola cal se ditan instrucións sobre a confección de nóminas do persoal ao servizo da Administración autonómica:
i.-Grupo I: titulado superior.
ii.-Grupo II: titulado medio.
iii.-Grupo III: formación profesional de grao superior.
iv.-Grupo IV: oficial administrativo.
3. A axuda concederase anualmente por un período de tempo máximo de cinco anos, contados desde a data de implantación do servizo. A intensidade da axuda será de ata un 60% no primeiro ano de implantación, 48% no segundo, 36% no terceiro, 24% no cuarto e 12% no quinto.
4. A porcentaxe de financiamento dos custos poderase ver reducida en función do grao de cumprimento do programa.
Artigo 9º.-Documentación.
A solicitude deberá conter a seguinte documentación
1. Copia cotexada do CIF da entidade.
2. Copia cotexada do NIF do representante legal.
3. Copia da resolución de recoñecemento e inscrición no Rexistro de entidades con servizos de aconsellamento e/ou xestión de Galicia (Resaxega).
4. Certificación do acordo de solicitude de subvención, segundo o anexo X.
5. Certificación orixinal do número de conta bancaria.
6. Declaración de inicio da actividade segundo o anexo XI.
7. Plan de aconsellamento e/ou xestión e propostas de mellora, que incluirá como mínimo os puntos recollidos nos anexos III e IV desta orde.
8. Relación en formato dixital e por programas das explotacións usuarias dos servizos de aconsellamento e/ou xestión, que recolla o sinalado no número 1.1 do plan de aconsellamento e/ou 1.2.1 do plan de xestión dos anexos III e IV.
9. Plan financeiro da entidade, incluído sistema de tarificación.
10. Documentación relacionada coa contratación de persoal:
i.-Relación dos postos de traballo obxecto de solicitude de axuda e orzamento anual das contratacións, especificado mes a mes en formato papel e dixital (formato Excel).
ii.-Memoria xustificativa sobre a necesidade de contratación dos postos de traballo, misións e cualificación incluíndo, ademais, o estudo da viabilidade das contratacións que se pretenden levar a cabo.
iii.-Compromiso de presentar os contratos obxecto da solicitude unha vez presentados no rexistro correspondente, antes da primeira xustificación da axuda, e en ningún caso con data posterior ao 30 de novembro,
iv.-Copia cotexada da titulación académica, correspondente a cada contrato ou compromiso de presentala xunto coa formalización do contrato
v.-No caso de prórroga de contrato:
(1) Copia cotexada da prórroga do contrato, unha vez presentada no rexistro correspondente.
(2) Orzamento desagregado da prórroga, detallado mes a mes, a partir da data en que esta se produce.
11. Documentación relacionada cos investimentos en bens inventariables.
a) Plan de investimentos inventariables acompañado de memoria xustificativa da súa necesidade incluíndo, de ser o caso, unha especificación detallada das características técnicas do equipamento e programas informáticos.
b) Orzamentos ou facturas pro forma dos investimentos.
i.-De acordo co artigo 29 da Lei 9/2007, do 13 de xuño (DOG nº 121, do 25 de xuño), de subvencións de Galicia, cando o importe do investimento subvencionable supere a contía de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos en que polas especiais características dos gastos subvencionables non exista no mercado suficiente número de entidades que o subministren ou presten.
ii.-A elección destas ofertas realizarase conforme criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
12. Declaración dos compromisos da entidade solicitante segundo o anexo VI.
13. Declaración do conxunto de todas as axudas solicitadas ou concedidas para o mesmo obxecto segundo o anexo VIII.
14. Declaración das axudas solicitadas ou concedidas suxeitas ao Regulamento (CE) 1998/2006 da Comisión, do 15 de decembro de 2006 (DO L 379 do 28 de decembro), referente á aplicación dos artigos 87 e 88 do Tratado ás axudas de minimis, segundo o anexo IX.
Sección terceira
Axudas á implantación de servizos de substitución
Artigo 10º.-Beneficiarios.
Poderán ser beneficiarios as cooperativas ou entidades asociativas do sector agrario que implanten servizos de substitución para os seus asociados.
Artigo 11º.-Requisitos.
1. Implantar no seo da entidade asociativa un servizo dotado con persoal de carácter permanente, ben que algúns dos traballadores poderán desempeñar o traballo a media xornada.
2. As entidades deberán establecer no seu regulamento de réxime interno, en diante RRI, normas de xestión e de funcionamento do servizo de substitución.
3. A entidade de substitución deberá elaborar uns criterios de adxudicación da prestación do servizo que non poderán basearse en normas sen que poida prevalecer discriminación de ningún xénero ou condición.
4. O persoal obxecto da contratación disporá de titulación de formación profesional de grao superior ou medio, ou formación específica determinada pola Consellería do Medio Rural. En todo caso, independentemente da formación académica do traballador, este deberá acadar a formación complementaria que determine a Consellería do Medio Rural en cada caso, no prazo dun ano a partir da data da primeira contratación.
5. A prestación do servizo de substitución nas explotacións agrícolas e gandeiras será por períodos non superiores a un mes por cada traballador que cotice ou estea contratado, agás no caso de baixa por maternidade ou por enfermidade grave, en que poderá prestarlle o servizo ata un máximo de catro meses ou dous meses, respectivamente.
6. O número mínimo de explotacións por traballador de substitución non será inferior a 6.
7. Os contratos subvencionables deberán garantir a estabilidade do emprego xerado. Para isto, no primeiro ano deberán ser de carácter indefinido ou de duración determinada por obra ou servizo determinado. No caso das prórrogas, os contratos subvencionables deberán ser exclusivamente de carácter indefinido.
8. Cando se produza a rescisión dun contrato para un traballador para o cal se concedeu subvención, este deberá substituírse no prazo de dous meses, debendo o novo traballador debe manter as mesmas condicións contractuais do anterior para poder manter as axudas concedidas. Os datos do substituto e a copia cotexada do seu contrato remitiranse no prazo máis breve posible, sen superar un mes, á Dirección Xeral de Produción, Industrias e Calidade Agroalimentaria.
9. A data límite para a implantación do servizo para acceder ás axudas da convocatoria do ano en que se realiza a solicitude será o 1 de outubro.
10. As explotacións de carácter asociativo poderán facer uso do servizo para a substitución dun máximo de dúas UTA.
Artigo 12º.-Compromisos das entidades de substitución:
As entidades beneficiarias comprometeranse a:
1. Manter os postos de traballo polos cales se solicitou axuda, por un período de polo menos 5 anos, desde a data de concesión da axuda.
2. Cumprir as condicións de substitución do traballador especificadas no punto 5 do artigo 11º desta orde, no caso de rescisión do contrato de traballo subvencionado antes de finalizar o período de duración establecido.
3. Contribuír á formación continua do seu persoal facilitando a asistencia aos cursos de formación que determine a Consellería do Medio Rural.
Artigo 13º.-Concepto subvencionable.
As axudas outorgaranse aos custos salariais derivados da contratación do persoal técnico encargado da substitución.
Serán admitidos os contratos formalizados con posterioridade á solicitude de axuda e ata o 1 de outubro do exercicio en curso como data límite para a formalización do contrato de traballo, e subvencionables desde a comunicación do inicio da actividade, sempre que se dite resolución favorable.
Artigo 14º.-Contía da axuda.
1. A axuda concederase anualmente por un período máximo de cinco anos e estará dirixida a subvencionar os custos salariais de contratación do persoal técnico cunha intensidade máxima do 80% para o primeiro ano de implantación do servizo, o 64% no segundo, o 48% no terceiro, o 32% no cuarto e o 16% no quinto.
2. Os investimentos máximos auxiliables para a contratación de persoal son os correspondentes ao custo laboral bruto do persoal laboral do grupo III que para cada ano estipula a Xunta de Galicia, a través da orde anual pola que se ditan instrucións sobre a confección de nóminas do persoal ao servizo da Administración autonómica:
Grupo III: formación profesional de grao superior.
Artigo 15º.-Documentación.
A solicitude deberá conter a seguinte documentación:
1. Copia cotexada do CIF da entidade.
2. Copia cotexada do NIF do representante legal.
3. Copia cotexada do acordo asembleario en que se acorda o RRI, así como copia literal deste, en que se aprobe a imputación dos custos e os criterios de adxudicación do servizo, ou compromiso de presentala antes da primeira xustificación, e en ningún caso con posterioridade ao 30 de novembro.
4. Certificación do acordo de solicitude de subvención, segundo o anexo X.
5. Certificación orixinal do número de conta bancaria.
6. Declaración do inicio da actividade segundo o anexo XI.
7. Base de datos informatizada das explotacións que utilizarán o servizo de substitución, a súa orientación produtiva e o seu censo gandeiro, de ser o caso.
8. Documentación relacionada coa contratación de persoal:
a) Relación dos postos de traballo obxecto da solicitude de axuda e orzamento anual das contratacións especificado mes a mes, en formato papel e dixital (formato Excel).
b) Memoria xustificativa sobre a necesidade de contratación dos postos de traballo, misións e cualificación, incluíndo ademais o estudo da viabilidade das contratacións que se pretenden levar a cabo.
c) Copia cotexada dos contratos obxecto da solicitude ou compromiso de presentalos antes da primeira xustificación da axuda, e en ningún caso con data posterior ao 30 de novembro.
d) Copia cotexada da titulación académica ou acreditación da formación específica da/s persoas contratadas.
e) No caso de prórroga de contrato:
i.-Copia cotexada da prórroga do contrato, unha vez presentada no rexistro correspondente.
ii.-Orzamento desagregado da prórroga, detallado mes a mes, a partir da data en que esta se produce.
9. Declaración dos compromisos da entidade solicitante segundo anexo VII.
10. Declaración do conxunto de todas as axudas solicitadas ou concedidas para o mesmo obxecto segundo o anexo VIII.
11. Declaración das axudas solicitadas ou concedidas suxeitas ao Regulamento (CE) 1998/2006 da Comisión, do 15 de decembro de 2006 (DOL 368, do 23 de decembro), referente á aplicación dos artigos 87 e 88 do Tratado ás axudas de minimis, segundo anexo IX.
Sección cuarta
Solicitude, instrución, resolución e pagamento da axuda
Artigo 16º.-Solicitude de axudas.
1. Os interesados en acceder ás axudas previstas para a implantación de entidades que presten servizos de xestión, substitución ou aconsellamento, deberán presentar unha solicitude axustada ao modelo do anexo I, xunto coa documentación especificada no anexo II.
2. A data límite para a implantación ou inicio da actividade desde que se solicita a axuda será o 1 de outubro do ano en curso.
3. A presentación da solicitude de axuda ou subvención polo interesado suporá a autorización ao órgano xestor para solicitar as certificacións que teñan que emitir a Axencia Estatal da Administración Tributaria, a Tesouraría Xeral da Seguridade Social e a Consellaría de Economía e Facenda da Xunta de Galicia, segundo o previsto na Lei 9/2007, do 13 de xuño (DOG nº 121, do 25 de xuño), de subvencións de Galicia.
4. Así mesmo, de acordo co establecido na disposición primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
5. A solicitude de axudas presentarase anualmente de acordo coa correspondente convocatoria.
Artigo 17º.-Instrución.
1. Se os impresos de solicitude non están debidamente cubertos, se non se achega a documentación establecida ou se o expediente presenta defectos corrixibles, requirirase o interesado para que nun prazo máximo de dez días emende os erros ou presente os documentos preceptivos, coa advertencia de que, de non o facer, se terá por desistido da súa petición, logo de resolución, de conformidade co disposto no artigo 71 da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
2. O órgano responsable da instrución dos expedientes destas axudas será a Dirección Xeral de Produción, Industrias, e Calidade Agroalimentaria.
Artigo 18º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios de valoración establecidos no artigo 19 desta orde, e formular a proposta de concesión ao director xeral de Produción, Industrias e Calidade Agroalimentaria que, pola súa vez, a elevará ao Conselleiro de Medio Rural.
2. A composición da comisión de valoración será a seguinte:
Presidente: subdirector xeral de Produción Agraria Sustentable e Fomento Asociativo.
Vogais: dous funcionarios da Subdirección Xeral de Produción Agraria Sustentable e Fomento Asociativo, un funcionario da Subdirección Xeral de Explotacións Agrarias, un funcionario da Subdirección Xeral de Gandería, e un funcionario da Subdirección Xeral de Formación e Transferencia Tecnolóxica con categoría non inferior a xefe de sección.
Artigo 19º.-Criterios de prioridade.
1. As axudas reguladas nesta orde concederanse en réxime de concorrencia competitiva e, en todo caso, con suxeición aos principios de publicidade, concorrencia e obxectividade, e estarán supeditadas á existencia de crédito adecuado e suficiente nas correspondentes partidas orzamentarias.
2. Cando as solicitudes iniciais de participación neste réxime de axudas supere as dispoñibilidades orzamentarias, aplicaranse os seguintes criterios de prioridade:
a) Para as entidades recoñecidas como entidades que presten servizos de aconsellamento:
i.-Entidades que presten servizos de aconsellamento para a implantación do CES nunha porcentaxe de explotacións superior ao 30 % do total de explotacións aconselladas: 5 puntos.
ii.-Entidades que ofrezan servizos de aconsellamento integral que inclúa outras materias de xestión levadas a cabo na explotación, ademais das materias do obrigado aconsellamento, nunha porcentaxe de explotacións igual ou superior ao 70 % de explotacións aconselladas: 4 puntos.
iii.-Por cada contratado nos postos de traballo obxecto de solicitude con titulación universitaria: 1 punto.
iv.-Pola contratación de mulleres ou mozos menores de 30 anos nos postos de traballo obxecto de solicitude nunha porcentaxe de 50% ou máis: 2 puntos.
v.-Pola localización maioritaria das explotacións a que se presta o servizo en zonas desfavorecidas definidas no artigo 36º letra a) do Regulamento CEE 1698/2005, do 20 de setembro (DOL 277, do 21 de outubro) ou na Rede Natura: 2 puntos.
vi.-Polo carácter innovador nas actuacións presentadas no proxecto de aconsellamento: 3 puntos.
b) Para as entidades recoñecidas como entidades que presten servizos de xestión:
i.-Por cada contratado nos postos de traballo obxecto de solicitude con titulación universitaria: 1 punto.
ii.-Pola contratación de mulleres ou mozos menores de 30 anos nos postos de traballo obxecto de solicitude, nunha porcentaxe de 50% ou máis: 2 puntos.
iii.-Pola localización maioritaria das explotacións a que se presta o servizo en zonas desfavorecidas definidas no artigo 36º letra a) do Regulamento CEE 1698/2005, do 20 de setembro (DOL 277, do 21 de outubro) ou na Rede Natura: 2 puntos.
iv.-Polo carácter innovador nas actuacións presentadas no programa de xestión: 3 puntos.
c) Para as entidades que presten servizos de substitución.
i.-Pola contratación de mulleres ou mozos menores de 30 anos nos postos de traballo obxecto de solicitude, nunha porcentaxe de 50% ou máis: 2 puntos.
ii.-Pola localización maioritaria das explotacións a que se presta o servizo en zonas desfavorecidas definidas no artigo 36º letra a) do Regulamento CEE 1698/2005, do 20 de setembro (DOL 277, do 21 de outubro) ou na Rede natura: 2 puntos.
iii.-Segundo a orientación produtiva maioritaria das explotacións a que se presta servizo:
Vacún de leite: 6 puntos.
Ovino/cabrún de leite: 5 puntos.
Vacún de carne: 4 puntos.
Ovino/cabrún carne: 3 puntos.
Outros sectores gandeiros: 2 puntos.
Sectores agrícolas: 1 punto.
3. Independentemente das puntuacións acadadas por cada unha das entidades, a orde de preferencia na concesión das axudas será, en primeiro lugar, os servizos de substitución, no segundo lugar os servizos de aconsellamento e no terceiro os servizos de xestión.
Artigo 20º.-Resolución.
1. Unha vez concluída a instrución do expediente, a comisión de valoración emitirá un informe en que se concretará o resultado da avaliación, que se presentará ao director xeral de Produción, Industrias e Calidade Agroalimentaria, o cal lle formulará proposta de resolución ao conselleiro do Medio Rural.
2. O conselleiro, á vista da proposta, ditará a correspondente resolución de concesión da subvención e o seu importe previsto, segundo as normas e criterios establecidos nesta orde, así como en función das solicitudes presentadas e da dotación orzamentaria existente, no prazo de seis meses contados a partir da data de finalización do prazo de presentación das solicitudes.
3. Transcorrido o dito prazo sen que se ditase e notificase a correspondente resolución, o interesado poderá entender desestimada a súa solicitude.
Artigo 21º.-Xustificación da axuda.
1. A xustificación do gasto correspondente aos investimentos subvencionables para cada unha das liñas de axuda reguladas nesta orde deberase realizar como data máxima ata o 30 de novembro do ano en curso, coa única excepción da nómina correspondente ao mes de decembro, que poderá ser entregada ata o 15 de decembro, achegando nos vinte primeiros días do mes de xaneiro o xustificante do seu aboamento.
2. A xustificación do cumprimento dos conceptos subvencionados e dos compromisos requiridos acreditarase mediante a seguinte documentación:
a) Para as axudas ao investimento en bens inventariables: facturas orixinais ou as súas copias cotexadas e demais documentos de valor probatorio equivalente con validez no tráfico xurídico mercantil ou con eficacia administrativa que xustifiquen os gastos e investimentos realizados. Tamén se achegará transferencia bancaria, certificación ou calquera outro documento, orixinal ou cotexado, que demostre fidedignamente o seu pagamento efectivo.
b) Para as axudas aos custes salariais de postos de traballo: copia cotexada dos contratos ou prórrogas do persoal, legalmente establecidos, polos cales se concedeu a axuda e copia cotexada das nóminas aboadas, xustificante do pagamento dos gastos da Seguridade Social (TC1 e TC2), e de retencións e ingresos á conta do IRPF, (modelo 110).
c) Declaración do beneficiario de non ter obtido ou estar pendente de obter outra axuda que sexa incompatible coa subvención concedida.
d) Do mesmo xeito deberase incluír un informe resumo que inclúa a relación das actuacións levadas a cabo, indicando a data, a explotación e definición da actuación.
e) Calquera outra que se sinale expresamente na resolución de concesión.
3. Non se admitirán como subvencionables os investimentos realizados ou iniciados con anterioridade á presentación da solicitude de axuda. Para estes efectos, considerarase como inicio do investimento o primeiro compromiso que obriga legalmente á realización dos investimentos.
4. As entidades que prestasen servizos de substitución presentarán unha memoria coa desagregación dos servizos efectuados polos técnicos en cada explotación pertencente á entidade asociativa así como as UTAS de cada unha desas explotacións. Tamén presentarán unha relación actualizada das explotacións que utilizasen o servizo, xunto co sector a que pertencen e a súa orientación produtiva, así como un resumo indicando a porcentaxe que supón cada sector e orientación produtiva sobre o total de demandantes do servizo
Artigo 22º.-Pagamento da axuda.
1. O pagamento da subvención realizarase logo de xustificación polo beneficiario, nos termos recollidos no artigo anterior. Producirase a perda do dereito ao cobramento total ou parcial da subvención nos supostos de falta de xustificación ou de concorrencia dalgunha das causas previstas no artigo 33 da Lei 9/2007, do 13 de xuño (DOG nº 121, do 25 de xuño), de subvencións de Galicia.
2. A falta de comunicación ou de realización dos investimentos entenderase como renuncia ás axudas concedidas, quedando sen efecto a resolución de concesión da axuda.
Artigo 23º.-Concorrencia e acumulación de axudas.
1. As axudas reguladas nesta orde serán incompatibles con calquera outra das outorgadas polas distintas administracións públicas, referidas para a mesma finalidade.
2. O importe máximo das axudas concedidas á contratación de persoal a través desta orde xunto con outras concedidas ao amparo do Regulamento (CEE) 1998/2006, da Comisión, do 15 de decembro (DOL 379, do 28 de decembro) referente á aplicación dos artigos 87 e 88 do Tratado ás axudas de minimis, non poderán superar o límite de 200.000 euros en tres anos. Cando o importe global da axuda a conceder baixo o antedito regulamento supere este límite máximo, o antedito importe non poderá acollerse ao presente regulamento nin sequera para unha fracción que non supere o límite máximo e, polo tanto, será denegada.
Artigo 24º.-Obriga de facilitar información.
Ademais da documentación complementaria que durante a tramitación do procedemento lle poidan exixir os órganos competentes da Consellería do Medio Rural, os beneficiarios das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano de inspección ou control da Unión Europea.
Artigo 25º.-Modificación da resolución de concesión.
1. Toda alteración das condicións iniciais para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Calquera modificación dos investimentos aprobados que supoña un cambio de obxectivos, conceptos, ou variación do orzamento, así como de calquera condición específica sinalada na resolución de concesión, requirirá a autorización desta consellería, unha vez presentada a correspondente solicitude xustificativa. No caso de redución dos investimentos, sempre que se manteñan os obxectivos iniciais, a subvención concedida verase diminuída na contía proporcional conseguinte.
Artigo 26º.-Reintegro das axudas.
1. O interesado ten a obriga do reintegro, total ou parcial, da subvención ou axuda pública percibida xunto cos xuros de demora producidos desde o tempo que medie entre a notificación da resolución do procedemento de reintegro e o seu reembolso efectivo, nos supostos de incumprimento das condicións establecidas para a súa concesión, así como nos demais supostos previstos no artigo 33 da Lei 9/2007, do 13 de xuño (DOG nº 121, do 25 de xuño), de subvencións de Galicia.
2. Sen prexuízo do establecido no parágrafo anterior, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 50 a 68 da Lei 9/2007, do 13 de xuño (DOG nº 121, do 25 de xuño), de subvencións de Galicia e no Regulamento (CE) 1975/2006 da Comisión, do 7 de decembro (DOL 368, do 23 de decembro). En particular, e en aplicación do establecido no artigo 31 do Regulamento (CE) 1975/2006 da Comisión, do 7 de decembro (DOL 368, do 23 de decembro), no caso de que se descubra que un beneficiario fixo deliberadamente unha declaración falsa, revogarase a axuda concedida, non pagando cantidade ningunha e debendo reintegrar ao beneficiario as contías percibidas xunto cos xuros de demora producidos desde o seu pagamento. Ademais, ao beneficiario non se lle poderán conceder nin pagar axudas ao abeiro desta orde nas dúas convocatorias seguintes.
Artigo 27º.-Medidas informativas e publicitarias das axudas cofinanciadas polo Feader.
1. Nos instrumentos de información e difusión que utilice a Consellaría do Medio Rural farase constar que, á marxe doutras fontes de financiamento público, concorre o financiamento con fondos Feader.
2. Conforme o establecido no artigo 58º e no anexo VI do Regulamento (CE) 1974/2006, o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000 , o beneficiario deberá colocar unha placa explicativa en que figurará unha descrición do proxecto, así como a bandeira europea e o lema Feader: Europa inviste no rural.
Artigo 28º.-Recursos administrativos.
1. A convocatoria desta axuda, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
2. As resolucións expresas ou presuntas ditadas en aplicación desta orde esgotan a vía administrativa, e contra elas poderase interpor potestativamente recurso de reposición ante o conselleiro do Medio Rural, no prazo dun mes contado a partir do día seguinte ao da súa notificación, se é expresa, ou de tres meses contados a partir do día seguinte a aquel en que se produza o acto presunto, segundo os casos; ou ben poderá ser impugnada directamente ante o órgano xurisdicional contencioso- administrativo, no prazo de dous meses.
3. En todo o non previsto nesta orde será de aplicación o disposto nos artigos da Lei 9/2007, do 13 de xuño (DOG nº 121, do 25 de xuño), de subvencións de Galicia.
Artigo 29º.-Controis das axudas.
A Dirección Xeral de Produción, Industrias e Calidade Agroalimentaria realizará os controis sobre o terreo así como as comprobacións e inspeccións que considere oportunas, particularmente, aqueles controis sobre a documentación e rexistros elaborados e facilitados polas entidades de aconsellamento e/ou xestión ao agricultor, co fin de comprobar a veracidade dos datos e da documentación presentada, así como o lóxico seguimento e control das axudas concedidas. Ademais da documentación complementaria que durante a tramitación do procedemento lles poidan exixir os órganos correspondentes da Dirección Xeral de Produción, Industrias e Calidade Agroalimentaria, os beneficiarios deberán someterse ás actuacións de comprobación e control financeiro das entidades competentes e, en particular, da Consellaría do Medio Rural, Intervención Xeral da Comunidade Autónoma, Fondo Galego de Garantía Agraria (Fogga), Consello de Contas, e ás que sexan realizadas por calquera órgano comunitario de
inspección ou control.
Ás axudas recollidas nesta orde seralles de aplicación o referido a controis sobre o terreo, así como o réxime de controis, reducións e exclusión establecidas no Regulamento (CE) 1975/2006 , da Comisión, do 7 de decembro (DOL 368, do 23 de decembro), polo que se establecen disposicións de aplicación do Regulamento CE nº 1698/2005 do Consello, do 20 de setembro (DOL 277, do 21 de outubro), no que respecta á aplicación dos procedementos de control e a condicionalidade en relación coas medidas da axuda ao desenvolvemento rural.
Sección quinta
Convocatoria para o ano 2008
Artigo 30º-Obxecto.
Esta sección ten por obxecto a convocatoria en réxime de concorrencia competitiva para o ano 2008 das axudas para a implantación dos servizos de xestión, substitución e aconsellamento segundo as bases reguladoras establecidas nesta orde.
Artigo 31º.-Prazo de presentación.
1. O prazo de presentación será dun mes contado desde o día seguinte ao da publicación desta orde no Diario Oficial de Galicia.
2. As solicitudes de axudas para a convocatoria do ano 2008 irán dirixidas aos servizos técnicos agrarios das delegacións provinciais correspondentes, podéndose presentar en calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 32º.-Financiamento para o ano 2008.
As axudas reguladas nesta orde estarán financiadas do xeito seguinte:
Aplicacións orzamentarias:
11 03 713C 770.1 Código de proxecto 2007 00423.
Importe para o exercicio 2008: 812.000.
Importe para o exercicio 2009: 1.160.000 euros.
11 03 712C 770.0. Código de proxecto: 2008 00719.
Importe para o exercicio 2008: 400.000 euros.
Importe para o exercicio 2009: 400.000 euros.
Estas dotacións poderán verse incrementadas con outros remanentes orzamentarios destas ou doutras aplicacións, sen prexuízo de posteriores variacións producidas como consecuencia de modificacións orzamentarias.
Disposicións adicionais
Primeira.-En todo aquilo non previsto nesta orde será de aplicación o disposto no Regulamento 1698/2005, do Consello, do 20 de setembro de 2005 (DOL 277, do 21 de outubro), relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no Regulamento 1974/2006 da Comisión, do 15 de decembro (DOL 368, do 23 de decembro), polo que se establecen disposicións de aplicación do Regulamento anterior, no Regulamento 1975/2006, da Comisión, do 7 de decembro (DOL 368, do 23 de decembro), polo que se establecen disposicións de aplicación do Regulamento (CE) nº 1698/2005 do Consello, do 20 de setembro (DOL 277, do 21 de outubro), no que respecta á aplicación dos procedementos de control e condicionalidade en relación coas medidas de axuda ao desenvolvemento rural, no Programa de desenvolvemento rural de Galicia 2007-2013 aprobado pola Unión Europea, no Regulamento (CE) 1998/2006 da Comisión, do 15 de decembro (DOL 379, do 28 de decembro), relativo
á aplicación dos artigos 87 e 88 do Tratado ás axudas de minimis, no Regulamento (CE) nº 70/2001 da Comisión, do 12 de xaneiro, relativo á aplicación dos artigos 87 e 88 do tratado CE ás axudas estatais ás pequenas e medianas empresas (DOL nº 10, do 13 de xaneiro), e na Lei 9/2007, do 13 de xuño (DOG nº 121, do 25 de xuño), de subvencións de Galicia, así como no Decreto 287/2000, do 21 de novembro (DOG nº 238, do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, en tanto non se opoña á citada Lei 9/2007.
Segunda.-De conformidade co artigo 13.4º da Lei 4/2006, do 30 de xuño (DOG nº 121, do 14 de xullo), de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo (DOG nº 53, do 9 de agosto), de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso. O interesado poderá facer constar o seu dereito a que non se fagan públicos os seus datos cando concorra algunha das circunstancias previstas na letra d) do número 2º do artigo 15 da Lei 9/2007, do 13 de xuño (DOG nº 121, do 25 de xuño), de subvencións de Galicia.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións precisas para a execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xullo de 2008.
Alfredo Suárez Canal
Conselleiro do Medio Rural
Ver referencia pdf "14300D002P050.PDF"